Document ID: 32009D0254

ΑΠΌΦΑΣΗ ΤΗΣ ΕΠΙΤΡΟΠΉΣ
της 20ής Μαρτίου 2009
για τροποποίηση της απόφασης 2008/855/ΕΚ σχετικά με μέτρα ελέγχου της υγείας των ζώων για την καταπολέμηση της κλασικής πανώλους των χοίρων στη Γερμανία
[κοινοποιηθείσα υπό τον αριθμό Ε(2009) 1668]
(Κείμενο που παρουσιάζει ενδιαφέρον για τον ΕΟΧ)
(2009/254/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1) και ιδίως το άρθρο 9 παράγραφος 4,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Στην απόφαση 2008/855/ΕΚ της Επιτροπής, της 3ης Νοεμβρίου 2008, σχετικά με μέτρα ελέγχου της υγείας των ζώων όσον αφορά την κλασική πανώλη των χοίρων σε ορισμένα κράτη μέλη (3) ορίζονται ορισμένα μέτρα ελέγχου που αφορούν την κλασική πανώλη των χοίρων στα κράτη μέλη ή σε περιφέρειες τους που ορίζονται στο παράρτημα της εν λόγω απόφασης.
(2)
Η Γερμανία ενημέρωσε την Επιτροπή σχετικά με την πρόσφατη εξέλιξη της νόσου αυτής σε αγριόχοιρους σε ορισμένες περιοχές των ομόσπονδων κρατιδίων της Βόρειας Ρηνανίας-Βεστφαλίας και της Ρηνανίας Παλατινάτου.
(3)
Από την ενημέρωση αυτή φαίνεται ότι η κλασική πανώλης των χοίρων στους αγριόχοιρους έχει εκριζωθεί σε ορισμένες περιοχές των εν λόγω ομόσπονδων κρατιδίων. Συνεπώς, οι περιοχές αυτές στις οποίες η κατάσταση έχει βελτιωθεί πρέπει να διαγραφούν από τον κατάλογο στο παράρτημα της απόφασης 2008/855/ΕΚ και τα μέτρα που προβλέπονται στην εν λόγω απόφαση δεν πρέπει πλέον να εφαρμόζονται.
(4)
Μέχρι σήμερα έχουν κοινοποιηθεί νέα κρούσματα κλασικής πανώλης των χοίρων σε αγριόχοιρους στην περιοχή αμφότερων των πλευρών των συνόρων μεταξύ της Βόρειας Ρηνανίας Βεστφαλίας και της Ρηνανίας Παλατινάτου, οι οποίες σύμφωνα με πληροφορίες είχαν απαλλαγεί από τη νόσο. Συνεπώς, οι περιοχές αυτές πρέπει να προστεθούν στον κατάλογο στο παράρτημα της απόφασης 2008/855/ΕΚ και τα μέτρα που προβλέπονται στην εν λόγω απόφαση πρέπει να εφαρμόζονται.
(5)
Για λόγους διαφάνειας της κοινοτικής νομοθεσίας, ολόκληρο το τμήμα του καταλόγου που ορίζεται στο παράρτημα της απόφασης 2008/855/ΕΚ που αφορά τη Γερμανία πρέπει να αντικατασταθεί από το κείμενο του παραρτήματος της παρούσας απόφασης.
(6)
Συνεπώς, η απόφαση 2008/855/ΕΚ πρέπει να τροποποιηθεί ανάλογα.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το τμήμα του παραρτήματος της απόφασης 2008/855/ΕΚ που αφορά τη Γερμανία αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 20 Μαρτίου 2009.

Labels: 3
18
6